b"\n_START_ARTICLE_\nDiego Such P\xc3\xa9rez\n_START_SECTION_\nBiografia\n_START_PARAGRAPH_\nEs llicenci\xc3\xa0 en Ci\xc3\xa8ncies Empresarials a la Universitat de Val\xc3\xa8ncia. Va participar activament en pol\xc3\xadtica durant la transici\xc3\xb3 espanyola, el 1975 fou membre de la Junta Democr\xc3\xa0tica i milit\xc3\xa0 en el Partido Socialista Popular del Pa\xc3\xads Valenci\xc3\xa0, del que en fou secretari general en 1976, vicepresident el 1988 i representant seu a la Taula de Forces Pol\xc3\xadtiques i Sindicals del Pa\xc3\xads Valenci\xc3\xa0. A les eleccions generals espanyoles de 1977 fou candidat de la Unitat Socialista del Pa\xc3\xads Valenci\xc3\xa0, i despr\xc3\xa9s del frac\xc3\xa0s del partit advoc\xc3\xa0 la integraci\xc3\xb3 en el PSPV-PSOE, del que el 1978 en fou nomenat secretari general adjunt._NEWLINE_En 1991 va abandonar el PSPV i va ingressar en el Partido Popular. A les eleccions municipals espanyoles de 1991 fou escollit regidor de l'ajuntament d'Alacant per aquest partit, i de 1991 al 1995 fou diputat per la prov\xc3\xadncia d'Alacant. Tamb\xc3\xa9 fou elegit diputat a les eleccions generals espanyoles de 1993, on fou vocal de la comissi\xc3\xb3 de Sanitat i Consum. El 1995 deix\xc3\xa0 l'esc\xc3\xb3 i fou escollit a les eleccions a les Corts Valencianes de 1995._NEWLINE_El mateix 1995 fou nomenat conseller d'Ind\xc3\xbastria i Comer\xc3\xa7 de la Generalitat Valenciana sota la presid\xc3\xa8ncia d'Eduardo Zaplana, c\xc3\xa0rrec que ocup\xc3\xa0 fins a 1999. Conegut com el Superconseller, degut a les amples competencies, a la Comunitat Valenciana. Deixa el seu c\xc3\xa0rrec i a les eleccions municipals espanyoles de 1999 fou escollit per majoria absoluta alcalde de La Nucia. Nogensmenys, en mar\xc3\xa7 de 2001 va dimitir del seu c\xc3\xa0rrec sense donar explicacions i el 2002 va ser nomenat conseller de CAM-Bancaixa._NEWLINE_En 2005 fou cridat a declarar com a testimoni a l'Audi\xc3\xa8ncia de Val\xc3\xa8ncia sobre el cas Ivex. El 2009 el seu successor com a alcalde de la Nucia l'acus\xc3\xa0 d'actuar en conniv\xc3\xa8ncia amb l'oposici\xc3\xb3 municipal i el va qualificar de c\xc3\xa0ncer i enemic p\xc3\xbablic n\xc3\xbamero u._NEWLINE_\xc3\x89s catedr\xc3\xa0tic d'economia aplicada i pol\xc3\xadtica econ\xc3\xb2mica a la Facultat de Ci\xc3\xa8ncies Econ\xc3\xb2miques i Empresarials de la Universitat d'Alacant. ."